b"\n_START_ARTICLE_\nVictoria Silvstedt\n_START_SECTION_\nZgodnje \xc5\xbeivljenje\n_START_PARAGRAPH_\nVictoria Silvstedt se je rodila v Skelleftehamnu, \xc5\xa0vedska, vzgojili pa so jo kot eno od treh otrok v Bolln\xc3\xa4su, skupaj s starej\xc5\xa1o sestro in mlaj\xc5\xa1im bratom. U\xc5\xbeivala je v jahanju in \xc5\xbeelela je postati veterinarka._NEWLINE_Njen o\xc4\x8de je bil trener lokalnega smu\xc4\x8darskega mo\xc5\xa1tva in zato je pri petih pri\xc4\x8dela z alpskim smu\xc4\x8danjem. Leta 1989 je zasedla \xc4\x8detrto mesto na mladinskem tekmovanju v velikem slalomu, na katerem je zmagala Pernilla Wiberg. Med enim izmed tekmovanj si je po\xc5\xa1kodovala ramo in zato je v alpskem smu\xc4\x8danju pri \xc5\xa1estnajstih prenehala tekmovati._NEWLINE_Nekaj let kasneje so Victorio Silvstedt povabili na tekmovanje za miss \xc5\xa0vedske, saj sta njena mama in sestra njene fotografije poslale organizatorjem tekmovanja.\n_START_SECTION_\nManekenstvo\n_START_PARAGRAPH_\nVictoria Silvstedt je leta 1993 sodelovala na tekmovanju za miss \xc5\xa0vedske, na katerem je zmagala. Svojo dr\xc5\xbeavo je kasneje zastopala tudi na tekmovanju za miss Universe v Sun Cityju, Ju\xc5\xbena Afrika, kjer je nazadnje zasedla eno od prvih desetih mest. Podpisala je pogodbo z neko pari\xc5\xa1ko modno agencijo in kmalu zatem so jo najele velike modne hi\xc5\xa1e, kot so Chanel, Christian Dior, Giorgio Armani, Givenchy, Loris Azzaro in Valentino, da se je pojavila v njihovih reklamah in na njihovih modnih revijah._NEWLINE_Kmalu zatem jo je opazil Hugh Hefner, ki jo je povabil na snemanje za revijo Playboy v Los Angelesu. Decembra 1996 so jo imenovali za Playboyjevo zaj\xc4\x8dico meseca, leta 1997 pa za Playboyjevo zaj\xc4\x8dico leta. Od takrat se je pojavila v mnogih revijah Playboy, tudi v posebnih izdajah, pa tudi v mnogih njihovih televizijskih oddajah. V devetdesetih je podpisala pogodbo z enim od najbolj za\xc5\xbeeljenih modnih brandov, Guess?, katerega govornici sta med drugim tudi Claudia Schiffer in Anna Nicole Smith._NEWLINE_Tudi v 2000. in 2010. letih je Victoria Silvstedt nadaljevala z manekenstvom in se pojavila v svetovno priznanih revijah, kot so FHM, Glamour, GQ, Hello!, Maxim in Vanity Fair, ter delala za modne brande, kot na primer Lynx, Nike, Renault in Triumph International, pojavila pa se je tudi na naslovnici nekaterih DVD-jev Russa Meyerja._NEWLINE_V svoji karieri se je pojavila na ve\xc4\x8d kot 500 naslovnicah revij.\n_START_SECTION_\nIgranje\n_START_PARAGRAPH_\nKot igralka Victoria Silvstedt deluje \xc5\xbee vse od poznih devetdesetih, v tem \xc4\x8dasu pa se je pojavila v raznih hollywoodskih televizijskih serijah, kot sta Malibu, CA in Melrose Place. Poleg tega je zaigrala tudi v mnogo hollywoodskih komi\xc4\x8dnih filmih, kot so BASEketball, The Independent, Out Cold in Boat Trip. Poleg tega je gostovala tudi v eni epizodi miamijske telenovele Ocean Ave., ki so jo izdali na \xc5\xa0vedskem in Floridi._NEWLINE_Victoria Silvstedt je zaigrala tudi v mnogih evropskih filmih in televizijskih serijah, najpogosteje v italijanskih. Zaigrala je glavni vlogi v italijanskih filmih La mia vita a stelle e strisce in Un maresciallo in gondola, v katerem je zaigrala Kim Novak. Imela je stranski vlogi v filmih Un'estate al mare in Matrimonio alle Bahamas. Leta 2010 se je pojavila v britanskem komi\xc4\x8dnem dokumentarnem filmu Just for the Record, v katerem je poleg nje zaigral tudi Steven Berkoff in katerega slogan je bil:\xc2\xa0\xc2\xbbPosneli so najslab\xc5\xa1i film vseh \xc4\x8dasov... pri\xc4\x8dnimo s sojenjem.\xc2\xab Imela je manj\xc5\xa1o vlogo v francoskem filmu Heartbreaker (2010), v katerem sta poleg nje pomembnej\xc5\xa1i vlogi zaigrala \xc5\xa1e Romain Duris in Vanessa Paradis._NEWLINE_Victoria Silvstedt se je enkrat pojavila tudi v gledali\xc5\xa1\xc4\x8du, in sicer v gledali\xc5\xa1ki igri Pieces (of Ass), izredno uspe\xc5\xa1ni off-broadwayjski igri, ki so jo leta 2004 uprizarjali v Los Angelesu.\n_START_SECTION_\nVodenje televizijskih oddaj\n_START_PARAGRAPH_\nVictoria Silvstedt je v devetdesetih vodila veliko \xc5\xa1tevilo televizijskih oddaj, ki so jih predvajali povsod po svetu. Med drugim je vodila zabavne oddaje, kot so Candid Camera na CBS-ju, Eurotrash na kanalu Channel 4 in Wild on! na kanalu E!, poleg tega pa je vodila tudi razne podelitve nagrad, kot so NRJ Music Awards in World Music Awards. Prevzela je tudi vlogo slavne sodnice v oddaji Project Catwalk, britanski televizijski oddaji, ki govori o modnem oblikovanju._NEWLINE_Leta 2006 je sprejela vlogo voditeljice francoske oddaje La Roue de la Fortune in italijanske oddaje La Ruota Della Fortuna. Obe temeljita na popularni ameri\xc5\xa1ki televizijski oddaji Wheel of Fortune in Victoria Silvstedt je, da je lahko en mesec snemala eno, drug mesec pa drugo oddajo, en mesec \xc5\xbeivela v Parizu, en mesec pa v Rimu, vse do leta 2009, ko so italijansko razli\xc4\x8dico oddaje prenehali snemati. Od leta 2012 tudi francoske razli\xc4\x8dice oddaje ne snema ve\xc4\x8d._NEWLINE_Leta 2010 je Victoria Silvstedt pri\xc4\x8dela voditi lastno oddajo Sport by Victoria na kanalu Eurosport med zimskimi olimpijskimi igrami 2010. Med oddajo je predstavljala razli\xc4\x8dne zimske \xc5\xa1porte in govorila v angle\xc5\xa1\xc4\x8dini in franco\xc5\xa1\xc4\x8dini._NEWLINE_Od leta 2011 je vodila mnoge televizijske specijalke iz fran\xc5\xa1ize Le grand b\xc3\xaatisier na francoskem kanalu TF1, med drugim tudi bo\xc5\xbei\xc4\x8dno specijalko Le grand b\xc3\xaatisier de No\xc3\xabl, ki si jo je ogledalo ve\xc4\x8d kot tri milijone ljudi oziroma 32,7 procentov celotnega ob\xc4\x8dinstva.\n_START_SECTION_\nPetje\n_START_PARAGRAPH_\nVictoria Silvstedt je izdala nekaj lastne plesne glasbe preko svojega albuma Girl on the Run, ki ga je leta 1999 izdala preko zalo\xc5\xbebe EMI- Preko albuma je izdala \xc5\xa1e tri single, in sicer\xc2\xa0\xc2\xbbHello Hey\xc2\xab,\xc2\xa0\xc2\xbbRocksteady Love\xc2\xab\xc2\xa0in\xc2\xa0\xc2\xbbParty Line\xc2\xab; vsi trije singli so za uspe\xc5\xa1no prodajo na \xc5\xa0vedskem prejeli zlato certifikacijo. Leta 2010 je izdala svoj \xc4\x8detrti singl, naslovljen\xc2\xa0\xc2\xbbSaturday Night\xc2\xab, verzijo Whigfieldove pesmi._NEWLINE_Victoria Silvstedt je dejala, da ji je petje zelo v\xc5\xa1e\xc4\x8d, a da je zanjo to le konji\xc4\x8dek in da si ne predstavlja, da bi to kdaj lahko postala njena kariera.\n_START_SECTION_\nModno oblikovanje\n_START_PARAGRAPH_\nVictoria Silvstedt se zanima tudi za modno oblikovanje in zato je na londonskem tednu mode leta 2006 izdala lastno kolekcijo spodnjega perila, imenovano Very Victoria Silvstedt.\n_START_SECTION_\nResni\xc4\x8dnostna televizija\n_START_PARAGRAPH_\nVictoria Silvstedt je lastno resni\xc4\x8dnostno oddajo, Victoria Silvstedt: My Perfect Life, prvi\xc4\x8d izdala preko kanala E! leta 2008. Oddajo so kasneje predvajali tudi drugod po svetu, in sicer v Evropi, Aziji, Avstraliji in obeh Amerikah._NEWLINE_Prva sezona govori o njeni karieri in zasebnem \xc5\xbeivljenju, snemali pa so jo v Parizu, St. Tropezu, Cannesu, Monaku, Rimu, Londonu, Helsinkih, Stockholmu, Los Angelesu in New Yorku. Obiskala je tudi svojo dru\xc5\xbeino na severu \xc5\xa0vedske, kjer je odrasla, in se ponovno dru\xc5\xbeila s svojimi prijatelji iz otro\xc5\xa1tva, jahala in tako dalje.\n_START_SECTION_\nAvtobiografija\n_START_PARAGRAPH_\nVictoria Silvstedt je preko zalo\xc5\xbebe Jean-Claude Gawsewitch \xc3\x89diteur v Franciji objavila leta 2010 svojo avtobiografijo, naslovljeno Les Secrets de Victoria. Dans la T\xc3\xaate de Victoria Silvstedt, ki jo je napisala skupaj z novinarko Christelle Crosnier._NEWLINE_V knjigi opisuje svoje otro\xc5\xa1tvo, vzgojo, treniranje za profesionalno alpsko smu\xc4\x8darko in resno nesre\xc4\x8do, ki je spremenila njene na\xc4\x8drte za prihodnost. Govori o svojem za\xc4\x8detku v svetu manekenstva, kako je postala ena izmed finalistk na tekmovanju za miss Universe v Ju\xc5\xbeni Afriki, kako je sama, brez denarja, prispela v Pariz in posku\xc5\xa1ala zasloveti. Pove, kako je od\xc5\xa1la v Los Angeles na snemanje za revijo Playboy in nazadnje postala Playboyjeva zaj\xc4\x8dica leta, nato pa dobila zelo za\xc5\xbeeljeno slu\xc5\xbebo za brand Guess?. Nato je nekaj \xc4\x8dasa delala kot igralka v Hollywoodu, kjer je posnela veliko televizijskih serij in filmov, kasneje pa \xc5\xa1e v mnogo evropskih dr\xc5\xbeavah, posebej v Italiji. V naslednjih letih je postala priznana televizijska voditeljica, izdala album in \xc5\xa1tiri single._NEWLINE_Po podatkih finskega \xc4\x8dasopisa Keskisuomalainen Victoria Silvstedt vsako leto zaradi svojega manekenskega, voditeljskega in promocijskega dela zaslu\xc5\xbei na milijone dolarjev.\n_START_SECTION_\nZasebno \xc5\xbeivljenje\n_START_PARAGRAPH_\nVictoria Silvstedt je Chrisa Wraggea spoznala leta 1997, ko je z njo delal intervju za revijo Entertainment Tonight. Na bo\xc5\xbei\xc4\x8dni ve\xc4\x8der leta 1998 sta se zaro\xc4\x8dila in se leta 2000 poro\xc4\x8dila. Skupaj sta ve\xc4\x8d let \xc5\xbeivela v Santa Monici in Houstonu, dokler se nista leta 2004 nazadnje ustalila v newyor\xc5\xa1kem okro\xc5\xbeju SoHo. Leta 2007 sta se raz\xc5\xa1la, vendar se nista nikoli lo\xc4\x8dila._NEWLINE_Poleg svojega maternega jezika, \xc5\xa1ved\xc5\xa1\xc4\x8dine, Victoria Silvstedt govori \xc5\xa1e angle\xc5\xa1ko, francosko in italijansko."